9 май Еңеү көнө тиһәк тә, һуғыш бөтмәгән булған... Берлиндағы Рейхстаг башына байраҡ ҡаҙағандар, әммә һуғыш дауам иткән әле. 1945 йылдың 27 майында Совет һалдаттары Белоруссия ерҙәре буйлап һуғыша-һуғыша барған саҡта, Фазулла ағайымдың дивизияһы Ук­раи­на һаҙлығында ҡамалып ҡалған немецтарға һөжүм итә. Шул саҡта снаряд ярсығы ағайымдың уң яҡ ултырышының һөйәген тотошлайы менән умырып алып киткән. Ул ҡаты яраланып, һаҙлыҡҡа ҡолаған. Ярай әле иҫен юғалтмаған, ике ҡайын ботағына йәбешеп тороп ҡалған. Һалҡын һыуға батып өс көн торған. Осаһындағы яраға һөлөктәр йәбешеп, яраһынан аҡҡан ҡанды һурғандар. Шул арҡала ҡан ағыуынан туҡтаған. Дүртенсе көнгә уны малайҙар күреп ҡалып, тиҙ генә ауылға ҡайтып хәбәр ит­кәндәр. Ололар килеп, ағайымды һаҙлыҡтан һөйрәп сығарған. Ҡайын ағасына йәбешкән ике ҡулын саҡ айырып алғандар. Носилка менән алып китеп, Калинин ҡалаһындағы госпиталгә оҙатҡандар.